Oorsprong van Ware Liefde bl. 2 – Die Geheim van Ware Liefde
Voor ek begin om meer prakties daaroor te gesels wil ek net graag almal daaraan herinner dat sekerlik die grootste liefdesdaad ooit was toe God sy seun, Jesus, opgegee het sodat ons almal sy ware liefde eerstehands kan beleef. Sal jy bereid wees om jou kind, jou troeteldier of jouself deur sulke marteling te laat gaan sodat ander ware liefde kan beleef en verstaan? Neem die tyd om te dink oor hoe so iets jou persoonlik sou kon raak. Mens sou amper kon sê dat 'n mens 'n bietjie getik moet wees om so iets te kan doen, of is dit eerder net die oneindige grootheid van ware liefde? Verstaan ons dit regtig?
Ek glo nie dat daar enigsins twyfel kan bestaan oor die werklikheid van God se liefde nie. Hy is dan liefde self! (Joh. 4:16) Hy het dit vir my en jou moontlik gemaak om 'n perfekte liefdesverhouding aan te knoop. Dink 'n bietjie daaraan wat kan meer perfek wees om met liefde self 'n verhouding te hê. Wat kan meer perfek wees as liefde wat die hele tyd sommer binne jou is. Jy hoef nie te soek daarna nie, of te verlang daarna nie, want dit is deel van jou.
Dit eindig nie daar nie, want God is nie net in jou nie, maar jy is ook in Hom. Dit sê net soveel meer! Hy is nie net liefde binne jou nie, maar omvou jou ook in liefde. As dit dan nou nie ware liefde is nie, wat is dan? Indien jy ooit sou dink dat niemand jou lief het nie dink net daaraan dat God, wie liefde self is, jou so lief het dat hy binne jou en om jou 24 uur 'n dag is.
Gepubliseer op 19 April 2017 18 Mei 2017 Skrywer pierre Van der WesthuizenKategorieë Oorsprong van Ware Liefde bl. 2Sleutelwoord God is liefde, liefde, oorsprong van ware liefde